32006R1678
L 314/4
JURNALUL OFÍCIAL AL UNIUNII EUROPENE
REGULAMENTUL (CE) NR. 1678/2006 AL COMISIEI
din 14 noiembrie 2006
de modificare a Regulamentului (CE) nr. 92/2005 privind alte moduri de eliminare și utilizare a subproduselor de origine animală
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (1), în special articolul 5 alineatul (2) litera (g) și articolul 6 alineatul (2) litera (i),
întrucât:
(1)
Regulamentul (CE) nr. 1774/2002 stabilește norme privind modurile de eliminare și formele de utilizare a subproduselor de origine animală. Prevede, de asemenea, posibilitatea de aprobare a modurilor de eliminare suplimentare și a altor moduri de utilizare a subproduselor de origine animală, după consultarea comitetului științific corespunzător.
(2)
Pe baza avizelor emise de Comitetul științific director și de Autoritatea Europeană pentru Siguranța Alimentară (EFSA), Comisia a aprobat până în prezent șase procese ca moduri alternative de eliminare și utilizare a subproduselor de origine animală în temeiul Regulamentului (CE) nr. 92/2005 al Comisiei din 19 ianuarie 2005 de aplicare a Regulamentului (CE) nr. 1774/2002 al Parlamentului European și al Consiliului privind modul de eliminare sau utilizare a subproduselor de origine animală și de modificare a anexei VI a acestuia privind prelucrarea generatoare de biogaz și prelucrarea grăsimilor topite (2).
(3)
Pe baza unei cereri suplimentare, la 13 iulie 2006, EFSA a emis un aviz privind siguranța unui proces termomecanic pentru obținerea de biocombustibil. Prin urmare, condițiile în care acest proces a fost considerat un mod sigur de eliminare a gunoiului și a conținutului tubului digestiv și a materialelor din categoria 3 ar trebui luate în considerare prin modificarea Regulamentului (CE) nr. 92/2005.
(4)
După reexaminarea riscurilor pentru sănătatea publică și animală, ar trebui să se permită unele utilizări tehnice sau transformarea în biogaz a materialelor din categoria 2 ce rezultă din procesul aprobat pentru obținerea de biodiesel.
(5)
Regulamentul (CE) nr. 92/2005 ar trebui modificat în consecință.
(6)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar si sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 92/2005 se modifică după cum urmează:
1.
Articolul 2 se înlocuiește cu următorul text:
„Articolul 2
Aprobarea pentru tratarea și utilizarea sau eliminarea materialelor din categoriile 2 sau 3
(1) Următoarele procese sunt aprobate și pot fi autorizate de autoritatea competentă pentru tratarea și utilizarea sau eliminarea materialelor din categoriile 2 sau 3:
(a)
procesul de hidroliză alcalină definit în anexa I;
(b)
procesul de hidroliză la temperatură și presiune înalte definit în anexa II;
(c)
procesul de obținere de biogaz prin hidroliză la înaltă presiune definit în anexa III;
(d)
procesul de obținere de biodiesel definit în anexa IV;
(e)
procesul de gazificare Brookes definit în anexa V și
(f)
procesul de ardere a grăsimilor animale într-un cazan termic definit în anexa VI.
Procesul termomecanic de obținere de biocombustibil definit în anexa VII este aprobat și poate fi autorizat de autoritatea competentă pentru tratarea și eliminarea gunoiului și a conținutului tubului digestiv, precum și a materialelor din categoria 3.
(2) Autoritatea competentă poate autoriza utilizarea altor parametri pentru etapele următoarelor procese, cu condiția ca acești parametri să asigure o reducere echivalentă a riscurilor pentru sănătatea publică sau animală:
(a)
procesul de obținere de biodiesel definit în anexa IV punctul 1 litera (b) punctul (i) și
(b)
procesul de ardere a grăsimilor animale într-un cazan termic definit în anexa VI punctul 1 litera (c) punctul (i).”
2.
În titlu și la articolul 3 prima teză, cuvintele „anexele I-VI” se înlocuiesc cu „anexe”.
3.
Articolul 4 se modifică după cum urmează:
(a)
la alineatul (2), se adaugă următorul paragraf:
„Cu toate acestea, materialele care rezultă din procesul de obținere de biodiesel definit în anexa IV sunt eliminate prin ardere.”;
(b)
la alineatul (3) se adaugă următoarea literă (d):
„(d)
utilizate pentru producția de produse tehnice, în cazul materialelor care rezultă din procesul de obținere de biodiesel definit în anexa IV.”;
(c)
alineatul (5) se elimină.
4.
Anexele se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 noiembrie 2006.